

ที่ มท 0816.3/ว กรมส่งเสริมการปกครองท้องถิ่น

 ถนนนครราชสีมา กทม. 10300

 ธันวาคม 2562

เรื่อง การจัดกิจกรรมการเรียนการสอน เรื่อง “วินัยจราจร” ของสถานศึกษาสังกัดองค์กรปกครองส่วนท้องถิ่น

เรียน ผู้ว่าราชการจังหวัด ทุกจังหวัด

 ด้วยกรมส่งเสริมการปกครองท้องถิ่น ได้มีความตระหนักในการส่งเสริมเรื่อง การมีระเบียบวินัย
การเคารพกฎหมาย และกติกาของสังคม ให้แก่เด็กและเยาวชน ในความรับผิดชอบขององค์กรปกครองส่วนท้องถิ่นตามยุทธศาสตร์ชาติ 20 ปี และนโยบายรัฐบาล (พลเอก ประยุทธ์ จันทร์โอชา) ประกอบกับกระทรวงมหาดไทย
โดยรัฐมนตรีช่วยว่าการกระทรวงมหาดไทย (นายนิพนธ์ บุญญามณี) ได้มอบหมายให้กรมส่งเสริมการปกครองท้องถิ่น ขอความร่วมมือองค์กรปกครองส่วนท้องถิ่นที่มีสถานศึกษาในสังกัดทุกระดับ สร้างจิตสำนึกเกี่ยวกับวินัยจราจรเพื่อความปลอดภัยทางถนน

 ในการนี้ เพื่อเป็นการส่งเสริมและปลูกฝังให้นักเรียนในสถานศึกษาสังกัดองค์กรปกครองส่วนท้องถิ่นได้เรียนรู้เกี่ยวกับ “วินัยจราจร” จึงได้กำหนดแนวทางให้องค์กรปกครองส่วนท้องถิ่นที่มีสถานศึกษาตั้งแต่ระดับการศึกษาปฐมวัย (รวมศูนย์พัฒนาเด็กเล็ก) ระดับการศึกษาขั้นพื้นฐาน และระดับอาชีวศึกษา ดำเนินการ ดังนี้

 1. การขับเคลื่อนเรื่อง “วินัยจราจร” นำไปสู่การปลูกฝัง ค่านิยม ทัศนคติแก่เด็กและเยาวชนให้มีการปฏิบัติจนเป็นกิจนิสัย ขอความร่วมมือองค์กรปกครองส่วนท้องถิ่นพิจารณาให้สถานศึกษา
ในสังกัดจัดกิจกรรมการเรียนการสอน “วินัยจราจร” โดยนำไปบูรณาการการจัดกิจกรรมการเรียนการสอน
หรือจัดในกิจกรรมพัฒนาผู้เรียนตามช่วงวัยของนักเรียนในแต่ละระดับตามความเหมาะสม จำนวน 1 คาบ/สัปดาห์
คาบละ 40 - 45 นาที ตั้งแต่ภาคเรียนที่ 1 ปีการศึกษา 2563 เป็นต้นไป หรือสถานศึกษาใดมีความพร้อมสามารถดำเนินการได้ก่อนให้ดำเนินการได้ทันที โดยการจัดกิจกรรมดังกล่าว ให้เน้นการจัดกิจกรรมนอกห้องเรียนเพื่อให้เด็กนักเรียนได้ผ่อนคลายจากการเรียนปกติ ตามนโยบาย ลดเวลาเรียน เพิ่มเวลารู้ โดยส่งเสริมให้นักเรียน
ได้ลงมือปฏิบัติจริง

 2. การขับเคลื่อนด้านความปลอดภัยทางถนนอย่างเป็นรูปธรรม ให้สถานศึกษาในสังกัดองค์กรปกครองส่วนท้องถิ่นทุกระดับ พิจารณาดำเนินการเพื่อสร้างจิตสำนึกและวางรากฐานด้านความปลอดภัย วินัยและกฎหมายจราจรอย่างถูกต้องเพื่อลดระดับความสูญเสียจากอุบัติเหตุทางถนนให้ต่ำลงในอนาคต โดยให้สถานศึกษา มีกลไกและมีมาตรการเกี่ยวกับวินัยจราจร ดังนี้

 2.1 ดำเนินการเรื่องความปลอดภัยในโรงเรียนตามมาตรการความปลอดภัยในสถานศึกษาสังกัดองค์กรปกครองส่วนท้องถิ่น ร่วมกับชุมชนและผู้ปกครอง

 2.2 จัดตั้งคณะกรรมการเพื่อตรวจสอบการรักษาความปลอดภัยในสถานศึกษา โดยมีตัวแทนของครูและผู้ปกครองร่วมตรวจสอบปีละ 4 ครั้ง ช่วงก่อนเปิดเทอมและกลางเทอม และให้รายงานการตรวจสอบ พร้อมปัญหาและแนวทางการแก้ไขให้องค์กรปกครองส่วนท้องถิ่นต้นสังกัดทราบ

 2.3 กำหนดการเดินทางไป - กลับสถานศึกษาอย่างถูกวิธี มีความปลอดภัย

 2.4 มีการบันทึกข้อมูลอุบัติเหตุในสถานศึกษาอย่างเป็นระบบ

 2.5 กำหนดมาตรการความปลอดภัยที่นักเรียนพึงปฏิบัติ และกำกับให้มีการปฏิบัติจนเป็นกิจนิสัยหรือ

 /2.6 จัดโครงการ ...

-2-

 2.6 จัดโครงการ “ปลอดภัย .....เลือกได้” (Safety Delivered) ร่วมกับหน่วยงานภายนอก
ที่ส่งเสริมความปลอดภัยทางถนนต่าง ๆ หรือภาคีเครือข่ายในท้องถิ่น ทั้งภาครัฐและเอกชน

 จึงเรียนมาเพื่อโปรดพิจารณา และขอให้แจ้งองค์กรปกครองส่วนท้องถิ่นในพื้นที่ถือปฏิบัติ

 ขอแสดงความนับถือ

 อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

กลุ่มงานส่งเสริมการจัดการศึกษาท้องถิ่น

โทร. ๐-๒๒๔๑-๙๐00 ต่อ 5312

โทรสาร ๐-๒๒๔๑-๙๐๒๑-๓ ต่อ 218